Ńdɔ Salomóŋ á ngāvəbə óyɔ̄, a ńtálā nâ a ngáyəm biyə́yə̄m. Ńdɔ a ngádúgan á Yērúzalɛm, a kə́ tə́bə̄ éwɔ̄lí élad Ńtondôbə ósū, ǎ ngavə́ mə̄túnuŋa mim̀kpə́l bítsíga ai mətúnuŋa mə́ mvɔ̄í, a ngábɔ bəbɔ bísíé bóé bə́sə̄ dína. 16Ńdɔ biníngá bə́ ébamba bə́bɛ̄ bə́ ngázū ábə ǹkúkúmá, bə́ tə́bə́ nyē ósū, 17ńdɔ̄ miníngá ḿbɔ̄g ā bódo ǹkɔ́bɔ, nyé nâ: “Ǎ māńtí, bíā é mīníngá nyɔ bǐ tɔ̄á ndá dzyā; ńdɔ mə ngábyé mɔ́n hālá a tɔá á ndá. 18Ńdɔ kə́ mə́ bye məlú mə́lɛ́, ńdɔ̄ é mīníngá nyɔ́ nyé ǎ zū fə byé; bǐ ngábə́ hə bía bíā, mod m̀fə́ ā ngābə́ kig ai bíā á ndá, və bíā bə́bɛ̄ tɔ á ndá étēde. 19Ńdɔ̄ mɔ́n é mīníngá nyɔ́ a ngáwú ai alú amú á ngābombō nyé á yób. 20Ńdɔ a ngákódō á sí ai zǎŋ alú a nɔŋɔ́ mɔ́n wama yǎ á ngābə́ bɔ̂ ma á twé, ma etúgā dzóe mə dzogó óyɔ̄, ńdɔ ǎ kə̄ nyé bóē á twé dzīé, a bóé ḿbim mɔ́n wóé á twé dzam. 21Éyɔŋ mə kódo yǎ á sí kíkídígi nə́ manyâ mɔ́n wama, mə ńtala á ńtɔa yǎ ḿbim; hədá éyɔŋ mǎtóán nyé kə́ fɔmbɔ kíkídígi, mə ńtálā nâ sə̌ kig é mɔ́n wama mə ngábyé.” 22Ńdɔ̄ é mīníngá ḿbɔ̄g nyé a ngábódo ǹkɔ́bɔ, nyé nâ: “Miǹnǎl, é mɔ́n á tālá énye a nə́ éńgwama; ényɔ̄ á nə̄ ḿbim énye a nə́ éńgoe.” Ényɔ̄ ósú nyé nâ: “Miǹnǎl, é mɔ́n á nə̄ ḿbim énye a nə́ éńgoe, é mɔ́n á tálā énye a nə́ éńgwama.” Bə́ ngawóman á mís mə́ ńkúkúmá.